
Predgovor. 

Kad koga zadesi kakova nezgoda, svakoga je 
drugoga čovjeka prirodna dužnost, da mu nastoji 
pomoći, ali nije dosta dobra volja, nego treba i znati, 
kako ćeš unesrećeniku doista pomoći, jer bi mu inače 
mogao, kraj najbolje namjere, ljuto naškoditi. U svakoj 
težoj nezgodi treba odmah da se prizove liječnik, 
obavijestivši ga, što se dogodilo. Ali često, pače re¬ 
dovno unesrećenik bi još više stradao ili bi pače 
nastradao, da čeka na liječnika, pak zato je svaki 
neliječnik dužan da zna, što mu je u pojedinoj nez¬ 
godi činiti, da nemoćni unesrećenik čekajući struč- 
njačku pomoć ne dotrpi dalnju i težu štetu. Ispravna 
prva pomoć može unesrećeniku kadšto upravo spa¬ 
siti život, a često ne samo boli olakšati, nego i znatno 
pospješiti ozdravu i očuvati trajnih štetnih posljedica. 

Dakle svrha ove knjižice nije, da se ne¬ 
liječnik nauči liječiti, nego da se snadje i u 

istinu sebi i svakomu bližnjemu u nezgodi i nesreći 
pomogne. Ako taj kratki naputak postigne, da se 
mnogi unesrećenik po njemu spasi ili barem, da mu 
se bezglavim i neispravnim pomaganjem ne nanese 
šteta, nije uzaludno pisan. 

U Zagrebu, početkom 1914. 


Dr. Milan Figatner. 


Prva pomoć kod nezgoda i naglih 
obolenja. 

Kad hoćemo, da popravimo kakav pokvaren 
stroj, treba da poznamo njegov organizam. Jednako 
treba da poznamo ustrojstvo (anatomiju) čovječjega 
tijela i djelovanje (funkcije) njegovih organa (fizio¬ 
logiju), ako hoćemo da unesrećeniku pomognemo. 

Ustrojstvo čovječjega tijela (anatomija) i 
djelovanje njegovih organa (fiziologija). 

Čovječje se tijelo sastoji od tvrdih dijelova: 
kostura (slika 1.), i iz mekih dijelova: mišičja, žila, 
živaca, tetiva, srca, pluća, jetara, slezene i drugih 
organa, koji ispunjuju tjelesne šupljine. Cijelo tijelo 
pokriva koža. 

Čovječje tijelo dijelimo u tri dijela: glavu, trup 
i okrajke (gornje i donje). 

Glavu sastavljaju lubanja, u kojoj se nalazi mozag 
i lice, koje u svojim šupljinama krije osjetila (ćutila) 
vida (oko), sluha (uho), njuha (u nosu) i okusa (u 
jeziku). 







Slika 1 

Glava počiva zglobom vezana na hrptenici, uz 
koju su isto zglobom vezani okrajci; po tom je 
hrptenica osnovka kostura. Hrptenica se sastoji od 
7 vratnih, 12 grudnih i 5 bočnih kralježaka i iz (kosti) 
krstače. Na 12 grudnih kralježaka nastavlja se sa 
svake strane po rebro, tako da ih je sa svake strane 
po 12. Rebra su sprijeda u svezi s grudnom kosti. 
Taj dio kostura je grudni koš. 

Grudnoga koša drže se gornji okrajci sprijeda 
preko kosti ključice, a straga preko lopatice, sači¬ 
njavajući s njima rame. Gornji okrajak sastoji se od 
nadlaktice (s jednom kosti: ramenicom), podlaktice 
(s dvije kosti: laktenicom i palčenicom) i od ruke, 
koju sastavlja mnogo manjih kosti. 

Trbušnu utrobu štite straga i sa strane po jedna 
(kost) kukača i medju njima (kost) krstača, koji za¬ 
jedno tvore zdjelište, na koje se vežu donji okrajci. 
Donji okrajak sastoji se od bedra (s jednom kosti: 
bedračom), podkoljenica (s dvije kosti: goljenicom i 
listnjačom) i od stopala, koje sastavlja mnogo manjih 
kosti. Izmedju bedrače i podkoljenca, a pred koljenom 
pločasta je (kost) čašica (iver). Krajeve kosti, gdjegod 
se dodiru kraja druge kosti, prekriva hrskavica. Ti 
bi se hrskavičavi krajevi, kako se medju sobom mnogo 
taru, brzo istrli, da ih ne obavijaju spojne veze kao 
čahura — to je zglob, — a u njoj ima sluzava te¬ 
kućina, koja maže krajeve te su vazda skliski, kao 
što ulje maže dijelove mašine, gdje se miču i taru. 






















Kosti gibljemo pomoću mišica i tetiva, koje su 
na njima prirasle svojim krajevima. 

U tjelesnim šupljinama, okruženim kostima i 
mišicama, nalaze se po život odlučni organi za di¬ 
sanje, kolanje krvi, probavu i izlučivanje. 

U grudnom košu zaštićen je od vanjskih po¬ 
vreda organ za disanje, pluća: desno i lijevo po jedan 
pun zraka organ, poput grozda, kojemu su zrakom 
napunjene bobe i sve cjevčaste petlje. Na svakoj se 
strani stiču petlje u sve šire cjevčice, napokon u po 
jednu široku dušnicu, a ove se dvije u sredini sli¬ 
jevaju u dušnik. Dušnik prelazi prema gore u grkljan. 
Zrak ulazi i izlazi kroz nos i usta preko grkljana, 
dušnika i dušnica do u pluća. 

Dišemo ovako: opružna (elastična) rebra se 
dižu, a ošit (mišica, koja dijeli prsnu šupljinu od 
trbušne) se spušta; od toga zrak ulazi u raširenu 
prsnu šupljinu i pluća — udišemo. Iza toga se uslijed 
opružnosti (elastičnosti) rebra spuštaju, a ošit se diže; 
od toga se stisnu prsna šupljina i pluća, iz njih se 
istisne zrak — izdišemo. Čovjek diše 15 — 16 puta u 
minuti, a djeca do 24 puta. 

Medju obim plućima je srce. Srce pokreće i 
podržaje kolanje krvi. Djelovanjem sjeća na sisaljku, 
koja se izmjenice stište i širi. Kad se srce stisne, 
tjera iz žile kucavice svjetlo-crvenu krv, koja tijelo 
hrani i gr'je. Kad je ta krv prošla tijelom, postaje 

tamnocrvena, dolazi kroz žile krvice u pluća, gdje 
od zraka prima kisik, postaje opet hraniva i svijetlo- 
crvena, i vraća se u srce. To je kolanje (optok) krvi. 
Kad se srce stisne i potjera krv kroz žile kucavice, 
rašire se one uslijed svoje elastičnosti, pa kad sta¬ 
vimo prst na kucavicu blizu površini, pipamo ovo 
širenje, pipamo, kako „bilo kuca (bije)“. Bilo bije 
60—70 puta u času. 

Kolanje krvi i probava podržavaju tjelesnu to¬ 
plinu sveudilj prilično jednakom. U zdrava je čovjeka 
36-5—37° Celzija. 

U trbušnoj su šupljini organi za probavu i iz¬ 
lučivanje. Probavljati počimljemo hranu u ustima, 
žvačući je. Iza usta je ždrijelo, koje prelazi sprijeda 
u grkljan, pokriven jezičcem, hrskavičavim pomičnim 
zaklopcem, da ne bi zašlo jelo ili pilo u grkljan (da 
se ne zagrcnemo), a straga u jednjak, kojim prolazi 
hrana u želudac pa dalje u crijevo. 

U trbušnoj su šupljini s desne strane jetra, koja 
su puna krvi i stvaraju žuč. Žuč teče u crijevo, gdje 
podupire probavu. S lijeve su strane slezena, koja 
stvaraju krv. 

U trbušnoj je šupljini sa svake strane bočne 
hrptenice po bubreg, koji izlučuje suvišnu vodu i 
druge nezdrave tvari, što preostaju od probave. Od 
bubrega vode cijevi u mokraćni mjehur, u kojemu 
se mokraća nakuplja i napokon pušta iz tijela. 




8 


Svakomu je organu potreban podražaj, da može 
izvršivati svoj zadatak. Taj podražaj dobiva od sre¬ 
dišnjeg živčevlja, mOzga. Od mozga prolazi kroz 
hrptenični kanal hrptenični mozag. Od njega izlaze 
na lijevo i na desno živci u sve dijelove tijela poput 
telefonske mreže. Po živcima kao po žicama javljaju 
se podražaji za gibanje, od mozga prema krajevima, 
osjeti pak od osjetila (ćutila) prema mozgu. Pomoću 
mozga osjećamo, opažamo, mislimo i t. d. Mozag 
upravlja i disanjem, kolanjem krvi i probavom. 

Poznavajući ustrojstvo našeg tijela i zadatke, 
kojima njegovi pojedini dijelovi služe, razumjet ćemo, 
kakova treba da bude prva pomoć. 

Općenita pravila. 

Općenito je pravilo kod nezgode na ulici, da 
unesrećenika unesemo u kakovo skrovište, sobu ili 
vežu, uklonivši znatiželjnike, koji samo smetaju. Une¬ 
srećenika položimo na ledja, otvorimo mu odijelo, 
ovratnik, remen od hlača, steznik, vrpce na suknjama, 
čarapama i t. d., sve što smeta kolanju krvi i disanju. 
Gdjekada, na primjer kad treba naći kostolom, treba 
svući odijelo, ali počnimo svlačiti na zdravoj strani, 
i tek kad nam je to uspjelo, treba oprezno kušati 
na ranjenoj. Ako to ne ide bez velike muke une- 
srećenikove ili u opće ne ide, treba rasporiti šavove. 

Unesrećeniku treba najprije svježi zrak, a u opće 
treba i svježe vode. Dok sve to obavljamo, pitamo 
ranjenika ili bolesnika, kako je obolio, što mu se 
desilo, što ga boli, nije li pao, nije li ga povozilo, 
ranilo, nije li što popio. Pitat ćemo i očevidce. Ako 
unesrećenik nije kod svijesti, a naslućujemo, da se 
je otrovao, tražit nam je otrov, možda da mu nadjemo 
bočicu u žepu, njušimo izđah unesrećenikov. U kratko, 
nastojimo najprije saznati, kakova li se nezgoda de¬ 
sila, kakova li bi mogla biti bolest, zatim mirno i 
zrelo promislimo i tad pomozimo. 

Umjetno disanje. 

Umjetno je disanje uvijek potrebno, kad une¬ 
srećenik nepravilno, površno, isprekidano diše, što 
se vidi po tomu, da mu se prsa pravilno ne šire i 
ne suzuju, ili kad u opće ne diše. Umjetnim disanjem 
nadomještamo i oponašamo naravno disanje. Odrasao 
čovjek diše 15—16 puta u minuti, a djeca do 24 
puta. 

1. Nesrećnika raskopčane odjeće položi vodo¬ 
ravno na zemlju, prostirač ili stol, a ledja mu pri- 
digni podmetnuvši složen kaput ili drugi kakav svežanj. 

2. Očistivši mu usta od sluzi, vode, mulja, zemlje, 
ruševine i t. d. izvuci mu jezik iz usta i priveži ga 
vrpcom ili špagom na donju čeljust. 

3. Stupivši unesrećeniku iza glave primi njegove 
obe podlaktice tik ispod lakta i potegni ih preko 
njegove glave, dok nisu vodoravno na podlozi, na 
kojoj unesrećenik leži. Tako se 
šire prsa, zrak ulazi u pluća 
(umjetni udah) (slika 2.). 


Slika 2. 

4. Poslije toga vraćaj podlaktice istim putem 
natrag i čvrsto mu ih pritisni svaku na njezinu stranu 
prsnoga koša. Tako se stisnu prsa, zrak izlazi iz 
pluća (umjetni izdah) (slika 3.). 


Slika 3. 

Ako imaš pomoćnika, neka za umjetnog izdaha 
ploštinom obih svojih ruku pritisne gornji dio trbuha, 
jer se tim izdah pojačava. 

Za svaki umjetni udah i izdah upotrebi po 2 
sekunde (broji jedan—dva). 

Umjetno disanje izvadjaj, dok unesrećenik ne 
diše opet sam. Kadšto se treba naprezati i sat, da 
bude uspjeha. 

Nesvjestica. 

Čovjek može izgubiti svijest od lošeg zraka, 
onemoglosti, bolesti, strave i t. d. Onesviješteno se 
čeljade sruši na tlo, lice i usne mu poblijede, kao 
da je iz njih nestalo sve krvi, hladan ga znoj oblije, 
diše površno, a bilo mu se jedva pipa. Te su po¬ 
jave od toga, što je iz mozga naglo nestao veći dio 
krvi. Zato treba onesviješteno čeljade položiti 
vodoravno i glavu nisko (slika 4.), raskopčati 
odijelo i kod otvorenih prozora polijevati i prati lice 



Slika 4. 

svježom vodom, trti predjel srca mokrom krpom ili 
rukom, a pod nosom mu držati octa, etera, salmiaka 
ili englesku sol. Sve to treba činiti, dok se svijest 
ne vrati ili dok liječnik ne dodje. Ako onesviješteni 
ne diše, treba mu vraćati disanje umjetnim disanjem. 
Čovjeku bez svijesti nipošto ne valja ulijevati u usta 
ma kakovo piće, jer bi se mogao udušiti. Tek kad 
se onesviještenomu vrati svijest, neka miruje i neka pije 
vode ili kave ili čaja ili na žličice koje žestoko piće. 

Kap. 

Velimo, da je nekomu pala kap (šlagiran je), 
kad se razdere krvna žila u mozgu, a krv izlijevajući 
se iz nje stisne i prigniječi mozag. Čovjek, koga 
udari kap, sruši se, onesvijesti se, lice mu pocrveni, 
bilo mu jako i polagano bije, diše hrčući; jedna je strana 
lica klenuta, te se usni kut one strane spustio. Klenuti 
su i okrajci na drugoj strani tijela. Dignemo li klenuti 
okrajak u vis i tad ga pustimo, pada sam kao mrtav. 
Klenuta strana tijela ne osjeća uboda, ni dodira, ni 
stiska. Često udareni od kapi bljuju i puštaju nehotice 
blato i mokraću ispod sebe. U toj nevolji treba bo¬ 
lesniku raskopčati odijelo, glavu povisoko položiti, 
podbočivši ju jastukom ili složenom odjećom 
(slika 5.), otvoriti širom prozore, prati lice svježom 
vodom, a na glavu i predjel srca metnuti hladne ili 

ledene obloge. Ako nam je pri ruci, stavit ćemo mu 
na listove slačicu (gorušični papir). Bljuje li, treba 
glavu skrenuti na stranu, da bljuvotina ne bi zašla 



u grlo, te bi se mogao udušiti. Koga je udarila kap, 
ne smije ni svijestan da pije kavu ili ma kakovu 
žestu (alkohol). 

Potres mozga. 

Kad čovjek padne s visine ili mu što udari 
glavu, može mu se potresti mozag. Unesrećenik je 
blijeda lica, bunca polusvijestan ili se posve one¬ 
svijesti, mučno mu je i bljuje; bilo mu je slabo, 
nepravilno. Svagda mogu nastupiti grčevi a i klenut. 
Glavu mu treba položiti nisko i oblagati hladnim 
oblozima, a hladne noge grijati. U tamnoj sobi neka 
posve miruje, ni ne govori, a neka pije kave, čaja 
ili vina. 

Padavica. 

Pađavicu raspoznajemo, kad se čovjek naglo 
sruši, onesvijesti, grčevi mu tresu cijelim tijelom ili 
ga svijaju (ručni su palci u pest uvinuti), lice je 
modrocrvenkasto, diše teško i nepravilno, a na usta 
izlazi pjena, kadšto krvava. U padavičava nije mozag 
posve zdrav. Glavna nam je dužnost, da padavičava 
očuvamo od ozleda. Podmetnimo mu pod visoko 
položenu glavu kaput, gunj, jastuk ili slamu, a na 
glavu stavimo hladne obloge. Padavičavu ne valja 
11 a silu suzdržavati grčeve ni ispravljati uvinute palce, 
nego ga treba tek toliko držati, da se ne ozlijedi. 
Za nekoliko časa vraća mu se svijest i on ne znajući, 
što mu se desilo, obično umoran usne. 

Histerički grčevi. 

Ima ljudi, naročito žena slabih živaca, kod kojih 
mogu nastati grčevi kraj bistre svijesti. Ako se žene, 
sklone grčevima, uzrujaju, neobično obraduju ili ra¬ 
žaloste, preplaše, porumeni im lice, dišu nepravilno, 
grčevi ih, osobito u ledjima, savijaju, da im se tijelo 
savije poput luka. Za takova napadaja ili viču ili se 
smiju ili plaću. Pomozimo im kao i padavičavu: ču¬ 
vajmo ih od ozleda. 

Zahlipci (grčevi, fraz). 

Od mekih kostiju (tako zvana engleska bolest), 
poremećene probave (dijete se prehranilo ili je za¬ 
tvoreno, puno je vjetrova), u početku mnogih bolesti, 
u svakoj vrućici, od nenadnoga straha znadu dijete 
spopasti grčevi: iznenada se onesvijesti, očice mu 
se prevraćaju, ustašca mu se stežu i nakrivljuju, če¬ 
ljusti se pak ili stisnu ili se grčevito pomiču škripljući. 
Ujedno se koči i opet trza glava i trup, a uda se 
grčevito ili skuče ili spružaju. Uz te grčeve znade 
kadšto djetetu disanje od grča u grlu prestati na koji 
časak, kao da će se udušiti, baci glavu natrag, oči 
mu se razrogače, lice pomodri ili problijedi, a hladan 
ga znoj oblije. Djetetu ćemo sve ukloniti, što bi mu 
sapinjalo vrat i prsa, na glavu stavljati studene obloge, 
prsa poprskati hladnom vodom, klistirati ga octom i 
vodom (na jednake dijelove), a trbuh u toplo poviti 
ili ga trti toplim uljem. Svakako mu treba svježi zrak. 

Pijanost (alkoholizam). 

Kad tko popije mnogo vina, pive ili rakije, ili 
kad toga pića popije i manje, ali mu nije vičan, u 
lagljem će se slučaju onesvijestiti, u licu zarumenjeti, 
lirčući disati, bilo pak mu jako udarati; u težem će 
se slučaju duboko onesvijestiti, u licu i usnama pro- 
blijediti, površno disati, dočim će se bilo jedva osjećati. 










II. 


Takovom nesrećniku zaudara po piću (alkoholu) 
bljuvotina i zrak, što ga izdiše. Pomažemo mu, kako 
pomažemo drugome onesviještenome, a prema boji 
sr lica (položit ćemo ga vodoravno a glavu nisko, 

g; ako mu je lice blijedo, a podmetnut ćemo mu 

m pod visoko položenu glavu kaput, gunj ili što 

iz drugo, ako mu je lice crveno). Tijelo ćemo trti 

pc i hladno prati. Ako je pijanac nesvjestan, treba ga 

oi klistirati crnom kavom. Ako li je kod svijesti, neka 

p. P'j e crnu kavu. Ako loše diše, treba umjetno disanje, 

g! 
n; 

n Kad se tko utopi. 

z 

š; Ako se utopljenik nije dugo utapao, onesvijesti 

se lako, blijeda lica slabo diše, bilo se jedva osjeća 
(kao kod nesvjestice). U težem slučaju posve je ne¬ 
svjestan, modrocrvenkastoga lica, diše nepravilno 
(slično, kao kad se čovjek uduši, jer su utopljeniku 
dušnik i pluća puna vode). Utopljenika treba svući 
do pasa, izbrisati mu usta i ždrijelo kažiprstom 
ž omotanim krpom i položivši ga trbuhom preko na- 
šega koljena (slika 6.) udarati po ledjima, da bi voda 
iz pluća i želuca tekla na usta. Napokon mu treba 
< disanje poticati umjetnim disanjem i snažno trti kožu. 
Kad mu se povratila svijest, treba ga toplo pokriti 
i nuditi čajem, kavom ili žestom. 

Kad se tko uduši. 

Čovjek se uduši, udišući otrovne plinove. To 
se dogadja, kad rasvjetni plin izlazi u prostorije iz 
loše spojenih ili puklih plinovoda ili kroz otvoreni 
plinski pipac; ili kad iz loših peći strujaju u sobu plinovi 
od izgaranja, naročito veoma otrovni ugljični kis (plin, 
koji se ničim, ni njuhom, ne zamjećuje). Takodjer su 
otrovni i životu opasni plinovi u podrumima, u kojima 
vrije mošt (ugljični dvokis), pak plinovi u zahodskim 
jamama, rudokopima itd. Čovjek, kad se uduši otrovnim 
plinom, onesvijesti se, lice mu modro pocrveni, diše 
nepravilno, bljuje i često ispražnjuje se (proljev). Prije 
nego što prodremo u prostor, u kojem se nesreća 
zbila, treba da duboko dišemo, na usta i na nos da 
stavimo krpu ili spužvu, namočenu u smjesu octa i 
vode, otvorimo širom ulaz i razbijemo prozore; treba 
da smo oprezni, da ne bismo pali, jer su u nižim 
slojevima plinovi gušći i to otrovniji. Žigicu, svijeću 
ili svjetiljku ne valja zapaliti, jer bi se mogli upaliti 
plinovi te bi nastala eksplozija. Unesrećenoga treba 
što brže iznijeti na svježi zrak, raskopčati mu odijelo, 
trti ga mokrom krpom i polijevati vodom, disanje mu 
vraćati umjetnim disanjem. Dok je u nesvjestici, treba 
mu uštrcati klistir s crnom kavom, a kad se osvijestio, 
neka crnu kavu pije. 

Kad se tko objesi. 

Obješeni izgubi svijest, lice mu pomodri, pre¬ 
stane disati. Jednom ga rukom obuhvati, a drugom 
proreži uže ili što god drugo, o što se objesio, skini 
mu ga s vrata i oprezno ga položi na zemlju. Ras¬ 
kopčavši mu odijelo treba provadjati umjetno disanje. 
Kad se obješenomu vratila svijest, postupaj isto kao 
i kod nesvjestice. 

Kad se tko smrzne. 

Ako je čovjek dulje vremena na zimi, po gotovo 
ako je tjelesno slab, ili bolestan ili pijan, može se 
smrznuti. Smrznuti izgubi svijest, koža je u licu, na 
rukama i nogama hladna, blijedo modričasta. Tjelesna 
toplina je niža od obične, disanje je površno, bilo se 
jedva osjeća. Okrajci su ukočeni i tvrdi, te se mogu 
lako slomiti. Razlikujemo 3 stupnja smrznulosti: 1. 
kad je koža samo modro crvenkasta; 2. kad su na njoj 
izbili mjehuri puni krvavo vodene tekućine i 3. kad 
je koža i mišičje crnosmedje i posve zamrlo. Smrznu¬ 
toga treba još napolju svući i trti ga snijegom ili 
hladnim krpama. Poslije toga oprezno ga prenesti 
u hladnu sobu, u hladni krevet, i ako diše površno 
i prekidano, treba mu umjetno disanje. Kad mu se 
vrati svijest, neka pije hladne crne kave ili alkohola. 
Istom kasnije slobodno ga je toplije pokriti i nuditi 

❖ 

toplim pićem. Nikako ne valja smrznutoga odmah 
unesti u toplu sobu; to bi ga moglo ubiti. Ozebine 
treba povijati kao i opekline. 

Sunčanica. 

Kad čovjek u žestokoj žegi dugo hoda, kopa 
ili se inače tjelesno napreže na suncu, a ne pije ili 
premalo pije, može oboljeti od sunčanice. U lagljem 
slučaju je omamljen, lice mu je crveno, oči se bliješte, 
glava i srce ga boli, diše teško, bilo mu jako bije. U 
težem slučaju blijeda je lica, mutnih očiju, sivkastih 
usni, diše površno, bilo mu se jedva pipa, nesvjestan 
je, trza se u grčevima. Tijelo je vruće (tjelesna je 
toplina 40° i više), pregrijalo se, nakupljene vrućine 
ne daje od sebe, nego ona djeluje na mozag te može 
uzrokovati smrt. Unesrećenika treba zakloniti u sjenu, 
svući ga, glavu mu oblagati hladnim oblozima, a po¬ 
dignuti ju, ako je lice crveno, spustiti, ako li je bli¬ 
jedo. Ujedno treba mu prati, polijevati ili poprskavati 
tijelo hladnom vodom. Ako je pri svijesti, neka mnogo 
pije vode (s konjakom), hladnoga čaja (s rumom) itd. 
Ako li je nesvjestan, treba ga klistirati s vodom. Kod 
nepravilnog disanja prijeko je potrebno umjetno disanje. 

Krvarenje iz pluća. 

Čovjek, kojemu je u plućima pukla krvna žila 
od pada, ili od udarca u prsa, ili od plućne bolesti 

(sušice), iskašljuje svijetlocrvenu pjenastu krv. Položi 
ga visoko, raskopčaj odijelo, polaži hladne obloge 
na prsa i daj mu piti hladnu slanu vodu i komadiće 
leda u usta, da ih rastopi. Čovjek, komu krvari iz 
pluća, treba da posve miruje, ne smije ni govoriti. 
Kad mu krv obilno navali na usta, neka mu je glava 
na stranu nagnuta, da se ne bi udušio. 

Krvarenje iz želuca. 

Čovjek, kojemu je pukla krvna žila u želucu od 
pada na želudac ili od udara na nj ili od koje že¬ 
lučane bolesti, bljuje crnkasto crvenu zgrušanu krv 
(poput kave), u kojoj gdjekada ima hrane. Obloži mu 
želudac hladnim oblozima i daj mu komadiće leda, 
da guta. Neka leži nepomično i neka ne prima ni¬ 
koje hrane. 

Krvarenje iz nosa. 

Kad padneš na nos, ili se udariš na nj, pak od 
raspukle krvne žile u nosu ili kod drugih bolesti (srca, 
bubrega itd.) navali krv na jednu ili obje nosnice. 
Komu krvari na nos, obloži hladnim oblogom predjel 
srca i šiju (zatiljak), neka uspravno sjedi ili leži nešto 
natrag nagnutom glavom, a prstima stisni mu obje 
nosnice. Od pritiska se obično krv zgruša i krvarenje 
stane. Ako to ne bi koristilo, ispuni mu nozdrve po- 

vojnom (jodoformovom) tkaninom (gaz) ili vatom, tu¬ 
rajući ju u nos olovkom ili sličnim nešiljatim pred¬ 
metom. Onaj koji krvari iz nosa neka ne puše na nos, 
ne isekuje se, ne usrkava vode, ne uštrcava nosa. 

Krvarenje iz zuba. 

Kad izvadiš zub, kadšto se znade i poslije neko¬ 
liko sati otvoriti krv. Napuni usta hladnom vodom i 
drži je mirno u ustima, a zatim ispuni šupljinu od zuba 
vatom ili jodoformovom gazi i čeljusti čvrsto stisni. 

Rane. 

Ako se kakovim orudjem raskine koža ili i mekiš 
ispod nje, nastane rana. Svaka rana krvari, jer su 
prekinute krvne žile, a boli jer su povrijedjeni živci. 
Rana je obično to pogibeljnija, što je veća i dublja. 
Rana po naravi uredno cijeli bez gnojenja; takovu 
ranu zovemo čistom. Ako li pak dodje u ranu nečist, 
kuživo (mikroorganizmi, to znači vanredno sitna bića, 
tako zvane bakterije, bacili itd.), oteščava se i spre¬ 
čava ono naravno svojstvo zacjeljivanja; rana se upali 
i razgnoji, često uz vrućinu, a od razgnojene rane 
može se otrovati tijelu krv te život doći u veliku po¬ 
gibao. Nečiste rane zovemo okuženima (inficiranima, 
septičnima). Kuživo nalazi se posvuda: u zraku, u 
zemlji, osobito u prašini, na koži, odjeći, orudju itd. 

Treba zapriječiti, da kuživo ne dodje do rane, a to 
možemo jedino tako, da 1. raskužimo svoje ruke 
perući ih 5 minuta sapunom i prekuhanom vodom, 
zatim 2 minute alkoholom (žganicom, rakijom), na¬ 
pokon 2 minute u kojoj raskužnoj otopini (na pr. 
3°/o - °j karbolnoj, 1 °/ 0 -oj lizolnoj, 1 °/oo sublimatnoj itd.). 
Nemamo li ničega toga pri ruci, treba ruke dobro 
oprati svježom, čistom vodom; 2. očistimo okoliš rane 
alkoholom (žganicom, rakijom) ili običnim benzinom 
ili, što je najbolje, namažemo ranu i njezin okoliš 
jodovom tinkturom; 3. pokrijemo ranu povojem u 
liječničkom smislu čistim, naime steriliziranim, na pr. 
sterilnom hidrofilnom ili jodoformovom gazi, ili, ako 
toga nemamo pri ruci, čistom vatom i ovijemo ju 
ovojem. Ako baš ničesa takovoga u prvi mah nemamo, 
povežemo za nuždu ranu čistim rupcem. Ranu nikad 
ne diraj prstima, ni ne pretražuj, ni ne pokrivaj 
ju paučinom, solju, pepelom, ljepivom (flašte- 
rom), ni čim sličnim. Ranu samu ne smijemo čistiti 
kojom oštrom antiseptičnom rastopinom (na pr. kar- 
bolnom, lizolnom, sublimatnom itd.), jer one sve uni¬ 
štavaju tkivo, te bi ono od toga izgubilo svoju ot¬ 
pornu snagu proti kuživu. 

Krvarenje iz rana. 

Rane krvare uvijek, jer su u njima raskinute 
krvne žile. [Ako je raskinuta žila kucavica, štrca iz 

nje na mahove svijetlocrvena krv u 
luku (slika 7.). Ako je raskinuta žila 
krvica, izlijeva se iz nje bez prekida 
tamnocrvena krv (slika 8.)- Onaj dio 
tijela, na kojemu krvari, treba uz¬ 
dići odnosno visoko položiti. Kad 
rana slabo krvari, redovno će stati 
krvarenje od čvršće nategnutoga 
zavoja. Kad jače krvari iz žile ku¬ 
cavice, moglo bi ugroziti život, pa 
zato treba takovo krvarenje za¬ 
ustaviti ili prstima čvrsto pri¬ 
tisnuvši tik uz ranu bliže srcu 
(slika 9.), ili stegnuvši onaj dio 
tijela, koji krvari (gornji ili do¬ 
nji okrajak), bliže srcu (izmedju 
rane i srca) elastičnim povojem, 

cijevi od gume, 
rupcem (slika 11.) ili 
čim sličnim. Kad 

vari žila krvica, ti 
otpustiti sve veze, koje 
stežu onaj dio tijela 
(na pr. vrpcu od no¬ 
gavice) te ili prstima 
čvrsto pritisnuti uz ranu 
ali bliže kraju tijela 
(nasuprotno nego što 
kod krvarenja iz kuca¬ 
vice) ili isto ondje ste¬ 
gnuti okrajak (slika 12.), 
čim ga stežemo kod 
krvarenja iz kucavice. 
Tek kad zaustavimo 



Siika 10. 

krvarenje, zavijamo ranu. 
okrajak, da zaustavimo 



Otrovne 


Vezu, kojom smo stegnuli 
krvarenje, treba razriješiti 
što prije, najkasnije 
za 2 sata, jer bi inače 
od nekolanja krvi okra¬ 
jak obamro. 



(ujedine). 


Ako čovjeka ujede bijesan pas ili otrovnica zmija, 
rana je kadšto neznatna i slabo krvari, nu doskora 

Slika 13. 

ujedeni dio tijela znatno oteče, a koža pocrveni ili 
pomodri. Odmah poslije ujeda čvrsto stegni uje¬ 
deni dio tijela (redovno okrajak) iznad rane (iz- 

medju rane i srca) rupcem ili uzetom ili koncem 
(slika 13.) ili remenom itd., da se zapriječi ulaz 
otrovu dalje u tijelo. Istiskuj krv odanle, gdje je 
okrajak stegnut, prema rani. Ispali ranu usijanim že¬ 
ljezom (čavlom itd.). Kad se rana ispali, odvij vezu, 
kojom je stegnut okrajak, i ranu zavij. Ujedjeni nek 
pije obilno alkohola. 

Ubodac kukaca (pčele, ose) namaži amonijakovom 
vodom, a izvadi žalac, ako se vidi. 

Nesreća od munjine (elektriciteta). 

Kad koga osine grom ili mu tijelom prodje mu¬ 
njina, jer se dotakao elekričnog strujovoda (na pr. 
žice električnoga tramvaja, ili raskinutih telefonskih 
ili telegrafskih žica, ako se dodiru tramvajskih itd.), 
unesrećenik će izgledati ili kao da se onesvijestio, ili 
kao da ga je udarila kap, ili kao da mu se potresao 
mozag, ili kao da se udušio. U svakom pak slučaju 
može zadobiti sve stupnje opeklina. Ako se unesre¬ 
ćenik ulovio (dotakao) električnog strujovoda, izbav- 
ljamo ga tako, da 1. prekinemo (izlučimo) struju, 2. 
ili, kako to obično ne možemo, prerežemo kaučukom 
omotanim (izoliranim) škarama električne žice; 3. da 
uklonimo žice, u koje se unesrećenik zapleo. Kod 
toga ne dirajmo golim rukama ni unesrećenika 
ni žica, nego navucimo rukavice od kaučuka, ili 
postavimo se na suhu dasku, ili klupu, ili ljestve, ili 

slamu a ruke omotajmo suhom krpom ili komadom 
odjeće. Unesrećenomu treba vratiti disanje umjetnim 
disanjem i prizvati ga k svijesti na način, koji odgo¬ 
vara pojavama, koje je nesreća izazvala. 

Opekline i ofurine. 

Ako plamen, vrijuća voda, vruća para, usijano 
željezo, neke kiseline itd. zahvate površinu tijela, 
opeku ju ili ofure. Tri su stupnja opeklina: 1. koža 
se zažari, oteče i boli; 2. na njoj izbiju mjehuri is¬ 
punjeni vodenastom tekućinom; 3. koža i mekiš ispod 
nje ispečeni su, crnosmedji kao ugljen. Zapali se kome 
odijelo, neka zaboga ne bježi, jer propuh od bježanja 
raspiruje plamen, nego neka se baci na tlo i valja 
po njemu, a tko mu pomaže, neka ga pokrije gunjem, 
odijelom, sagom itd., valja po tlu i obilno polijeva 
vodom. Odjeće i obuće ne valja svlačiti, nego ška¬ 
rama rezati, da se ne bi nesrećniku koža gulila s ti¬ 
jela. Opeklinu 1. stupnja namažimo uljem ili kojom 
masti (vaselinovom, bornom, jodoformovom, najbolje 
zinkovom), a preko nje prekrijmo ju sterilnom gazi 
i zavijmo ju. Kod opeklina 2. stupnja treba usijanom 
iglom nabosti mjehure (ne kidati ili skidati ih), da 
vodenasta sadržina isteče, a zatim poviti kao kod 1. 
stupnja, ili još bolje bizmutovim povojem. Opeklinu 
3. stupnja povijamo antiseptičkim (na pr. jodofor- 
movim ili bizmutovim) povojem. Pogibeljnost opeklina 

stoji do njihove veličine. Ako su opečene dvije tre¬ 
ćine kožne površine, opeklina je smrtonosna: opečeni 
je u smrtnoj tjeskobi, štuca mu se, bljuje, spopadaju 
ga grčevi i napokon se uz strašne muke smiri u smrti. 
Na opekline ne stavljaj brašna, krumpira, tinte i slično, 
jer bi se od toga rana mogla okužiti. 


Kostolomi. 



Kost se može prelomiti od pada, 
udarca ili druge koje vanjske sile. 
Prispodabljajući zdravu stranu tijela 
s onom, na kojoj je kost prelomljena, 
opažamo, da je ozlijedjena strana pro¬ 
mijenila oblik: ozlijedjeni okrajak je 
savinut i kraći od zdravoga. Njim 
ozledjenik ne može micati. Slomljeni 



Slika 14. 


Slika 15. 

dio tijela je gibiv na mjestu, gdje je zdravi negibiv. Ako 
pomičemo prekinute krajeve jedan prema drugomu, 
čujemo i osjećamo škripanje. Ozledjenik osjeća veliku 
bol na mjestu preloma. Kostolom 
je ili 1. jednostavan, ako je koža 
preko njega nepovrijedjena (slika 
14. i 15.) ili otvoren (kompliciran), 
ako je prelomljena kost prošla 
kroz mekiš i kožu, te je na mjestu 
preloma otvorena rana (slika 16.). 

Primajući prelomljeni okra¬ 
jak treba oprezno postupati 
(slika 17.), da ne bi kraj pre¬ 
lomljene kosti probio mekiš 
i kožu i tako od jednostavnoga 
kostoloma postao pogibeljniji 
otvoreni. Jednostavni kostolom 
može zacijeliti za 4 tjedna, otvo¬ 
reni treba 2 i više mjeseci, dok 
zacijeli; uza to lako može kroz 
otvorenu ranu doći do gnojenja, 
te prelomljeni okrajak ostane 
trajno kraći, ili do otrovanja krvi, te ga gdjekada treba 
pače odrezati. Prelomljeni okrajak rastegni u isto vrijeme 
na gornjem i donjem mu kraju u smjeru njegove osi i drži 
rastegnuto, dok ga ne zaviješ (slika 18. i 19.). Ne svlači, 
nego razreži odjeću i obuću. Zavij okrajak za nuždu: 

ako je otvoren kostolom, povij najprije ranu kako-se 
povija svaka druga rana; kod svakoga pak kostoloma 



ovij prelomljeni okrajak nečim mekim (vatom, slamom, 
sijenom, rupcem itd.), položi na vanjsku i nutarnju 
stranu okrajka po jednu udlagu (šinu) (dasku, lineal, 
koricu od knjige, drvo od škatulje, batinu, kišobran 

[slika 20.], granu itd.), te ih sveži zavojem, rupcima, 
špagom, remenom itd. Na posljetku smjesti prelomljen 
okrajak, da miruje. 

Kod loma lubanjske kosti, ozledjenik je nesvje¬ 
stan, crvena je lica, bljuje i ako je puklo dno lubanje, 
krvari na nos i uho. Takova unesrećenika položi 
uzdignutom glavom i oblaži glavu hladnim ili ledenim 
oblogom. 



3 

Koci preloma kosti ključice položi ruku prelom¬ 
ljene strane na zdravo rame, te ju priveži trouglastim 
rupcem na prsa i rame. 



Kod preloma čašice (ivera) položi daščicu pod 
ispruženo koljeno i priveži ju nešto iznad i ispod 
koljena na okrajak. 

Kod preloma prsta položi daščicu na pregibnu 
stranu prsta i priveži ju. 

Kod preloma rebra ozlijedjeni osjeća dišući velike 
boli. Prsni mu koš poveži širokim ovojem ili ponjavom 
(plahtom), da se krajevi prelomljenoga rebra ne po¬ 
miču odviše. 

Iščašenje. 

Od pada ili udarca ili od druge koje vanjske sile 
mogu se rastrgati veze, koje spajaju kosti u zglob, 
pak i zglobna čahura. Kojagod od kosti, koje se u 
zglobu diraju, može probiti zglobnu čahuru i izaći iz 
zgloba, te se dakako zglobne plohe više ne dotiču. 
Iščašeni zglob drugog je oblika nego zdravi (slika 21.). 
Ozledjenik ne može u njemu micati i osjeća jake boli. 
Ni ne pokušavaj iščašeni zglob naravnati, nego ga 
ostavi na miru i oblaži ga samo hladnim oblozima, 
dok ga liječnik ne vidi i ne uredi. Kad se iščaši rame 
ili lakat, priveži trouglastim rupcem ruku o zdravo 
rame. 

Sklecnuće. 

Ako se padom, udarcem ili drugom kojom vanj¬ 
skom silom naglo pretegnu ili razderu zglobne veze 
i čahura, a kosti ostanu u zglobu, doskora zglob 
jako nateče od krvarenja u zglob, manje je gibiv i 
jako boli. Sklecnuti zglob ostavi na miru i oblaži ga 
hladnim oblozima. 






Slika 21. 


Podljev krvi (omečina). 

Od pada, udarca ili koje druge vanjske sile 
znade na tijelu ondje, gdje kost nije zaštićena me- 
kišem, nego ga pokriva samo koža, znatno nateći i 
pomodriti, jer je krv iz razderanih žilica podlila kožu. 

Modra boja te natekline mijenja se budućih dana u 
žutkasto zelenu. Podljev pokrij hladnim oblogom. 
Nastane li na glavi podljev krvi, treba pitati liječ¬ 
nika, jer je moguće, da je ispod čitave kože lubanj¬ 
ska kost slomljena, a takova ozleda mogla bi biti 
opasna po život. 

Strano tjelešce u koži. 

Ako je u kožu prodrlo koje strano tijelo (drvce, 
igla, komadić stakla, kamena, željeza i t. d.), to ili 
viri iz kože, ili ga je pod njom nestalo. Viri li, vadi 
ga čistim prstima iz rane, prije alkoholom očišćene 
ili bolje jodovom tinkturom namazane. Ako li je 
iščezlo pod kožom, povij ranu, smjesti dotični dio 
tijela, da miruje, i traži liječničku pomoć. 

Strano tjelešce u oku. 

Kad u oko zapane prašina, mušica, komadić 
kamena ili ugljena, čestica biljke i t. d., oko jako 
zaboli, suzi, a svijetlo mu smeta. Obično je strano 
tjelešce ispod gornje vjedje, rjedje ispod donje ili u 
samoj očnoj jabuci. Nalazi li se strano tjelešce ispod 
donje vjedje, potegnemo ju palcem ili kažiprstom 
prema dolje — bolesnik gleda prema gore — i sad 
izbrišemo krajem čistoga rupca strano tjelešce iz oka. 
Kod stranog tjelešca ispod gornje vjedje primi gornju 

vjedju za trepavice i prevuci ju, ako treba, i više puta 
preko donje. Ako to ne pomogne, a pogotovo vazda, 
kad je strano tjelešce prodrlo u očnu jabučicu, ostavi 
oko na miru, da ga pokušajima ne ozlijediš, pokrij 
vatom, poveži i potraži liječnika. Ako li je u oko kap¬ 
nulo vapna ili morta, treba kapati na kapi ulja. 

Strano tjelešce u jednjaku ili dušniku. 

Ako zapne u jednjaku velik zalogaj jela ili 
umjetno zubalo, ili u dušnik zadje gumb, zrno pa- 
sulja, kukuruze, kamenčić ili slična malena stvarca, 
kakovu djeca znadu uzimati u usta, unesrećeniku po- 
modri i pocrveni lice, oči mu se izbulje, a disanje 
prestane. Stavivši unesrećeniku medju zube komad 
drveta ili što slično, da te ne bi ugrizao, odmah udji 
desnim nešto previnutim kažiprstom u ždrijelo i nastoj 
izvaditi strano tjelešce. Tim postupkom ujedno se 
podraži na bljuvanje, pak se i njim kadšto strano 
tjelešce izbaci. Ako tim ne uspiješ, pritisni prsa i 
trbuh unesrećenikov uza stol, ormar, vrata ili drugu 
čvrstu podlogu i udaraj ga šakom po ledjima medju 
lopatice. Odmah treba prizvati liječnika, da u nuždi 
proreže dušnik i tim prokrči put zraku. 

Strano tjelešce u želucu. 

Kad tko (ponajviše dijete) proguta novac, gumb, 
i t. d., osjeća pritisak u želucu, bljuje ili mu je na 

bljuvanje. Kadšto ne osjeća ništa. Neka jede zelja, 
zgnječeni (pire) krumpir, kruha, da bi se tom hranom 
strano tjelešce ovilo, te onda ne će povrijediti želudac 
i crijevo. Ako je progutana stvarca oštra (na pr. igla, 
čavao), treba odmah potražiti liječničku pomoć. 

Strano tjelešce u nosu. 

Kad komu zadje strano tjelešce u nos (ponaj- 
češće djeci) n. pr. biser, kamenčić, zrno koje plodine, 
gumb i t. d., ne kušaj vaditi utisnutu stvarcu, jer bi 
je obično utisnuo još dublje u nos. Jedino što se 
smije, jest, da začepiš djetetu zdravu nosnicu, a na 
drugu neka snažno puše. Ako to ne pomogne, treba 
što prije potražiti liječničku pomoć. 

Strano tjelešce u uhu. 

Ako komu zadje u uho strano tjelešce, zrno žita, 
kamenčić itd., ne kušaj ga vaditi na pr. ukosnicom 
(harnadlom), jer bi ga obično utisnuo dublje, a mogao 
bi i ozlijediti bubnjić, nego prepusti liječniku, da ga 
izvadi. Ako se je u uho uvukao kakav kukac, uka- 
pavaj u uho mlako ulje, pa ga će ono isplaviti. 

Porodjaj. 

Dijete se radja tako, da se maternica uz jake 
boli rodiljine (trudove) steže i istisne plod. Dijete 

je pupkovinom u svezi s plodvom, koja je prirasla 
iznutra maternici, i koja se poslije porodjaja odljušti 
i izadje iz tijela. Ako nema uz rodilju liječnika ni 
primalje, najprije očisti prstom ili čistom krpicom 
omotanom oko prsta novorodjenčetu usta od sluzi, 
zatim čvrsto podveži čistom vrpcom pupkovinu, čim 
je prestala kucati, tri prsta daleko od dječjeg pupka, 
i još jedan put dva prsta dalje, pak prereži pupko¬ 
vinu izmedju ta dva uzla. Dijete poslije toga zamotaj, 
i vrativši se k rodilji tari joj s ploštinom desne ruke 
donji dio trbuha, da bi se maternica bolje stezala i 
prije istisnula plodvu. Ako novorodjenče slabo viče 
i isprekidano diše (samo na mahove) blijeda ili mo- 
drocrvenkasta obraza, poštrcavaj ga i polijevaj hlad¬ 
nom vodom i pomaži mu umjetnim disanjem, ali da¬ 
kako vanredno oprezno, jer bi uz iole veću snagu 
prelomio u novorodjenčeta tako mekane kosti. 

Otrovanja. 

Ako tko naglo oboli osobito poslije jela ili pila, 
ali i inače, moramo naslućivati, nije li se otrovao. 
Raspitajmo, što je bolesnik jeo ili pio, potražimo 
moguće tragove i ostatke otrova, pogledajmo, nije li 
bolesnik bljuvao, nisu li mu usne ili jezik zažareni 
i otečeni, pokriveni mjehurima ili opečeni, ne boli 
li ga želudac, ne znoji li se, nije li pospan ili jako 
žedan, ne spopada li ga smrtni strah, ne gubi li 

svijest i t. d. Znakovi bit će različiti već prema tomu, 
kakav ili koliko i na koji način je toga otrova otro- 
vanik uzeo. 

U glavnomu razlikujemo jetke otrove, t. i. ta¬ 
kove, koji izjedaju sluznicu ustiju, jezika, jednjaka, 
želuca i crijeva, i nejetke otrove, koji ne izjedaju. 
Jetke otrove dijelimo u kiseline (sumpornu, solnu, 
dušičnu, octenu, karbolnu, vitriol i t. d.) i lužine (ka- 
lijevu, natrijevu, salmijak, negašeno vapno itd.). Treba 
najprije ublažiti boli i nastojati, da otrov bude ne¬ 
škodljiv. Boli se blaže tako, da unesrećenik pije 
mnogo hladnoga mlijeka, bjelančevine, ulja, vode 
(čim se otrov i razredjuje), ili da mu ranjave usne, 
usta, jezik mažemo maslacem, masti, jajetom itd. 
Da se otrov učini neškodljivim treba unesrećeniku 
podati protuotrov. 

Otrovanje kiselinom. 

Sluznica usna i ustiju izjedena je i nabrana i 
značajne je boje: kod sumporne kiseline crnosmedja, 
kod dušične žuta, kod solne sivkastobijela, kod kar- 
bolne bjelkasta i t. d. Otrovanika boli u ustima, 
ždrijelu i želucu, bljuje kadšto krvavu bljuvotinu (kod 
otrovanja karbolom vonja po njemu), uz boli se 
često ispražnjuje (proljev), koža mu je hladna, znoj 
ju probija. Otrovanje kiselinom dade se ustano¬ 
viti tako, da modri lakmusov papir, namočen 



42 


u bljuvotinu, pocrveni. Kao protuotrov dajmo 
blagu lužinu (sodu bikarbonu, krede, magneziju, 
vapno sa zida, sapunicu i t. d.), pak pepeo, stučenu 
ljusku jajetovu u vodi, mlijeka, ulja, bjelančevine. 

Ne draži na bljuvanje, jer bi kiselina nanovo 
izjedala jednjak i usta. 

Otrovanje lužinom. 

Sluznica je ustiju zažarena, nabrekla, katkada 
bjelkastožuta. Boli u ustima, ždrijelu, jednjaku, želucu 
i crijevima. Bljuvanje smedje bezmirisne kadšto kr¬ 
vave bljuvotine, velika žedja, nadut trbuh, krvav pro¬ 
ljev. Otrovanje lužinom dade se ustanoviti tako, 
da crveni lukmusov papir, namočen u bljuvo¬ 
tinu, pomodri. Kao protuotrov dajmo razrijedjenu 
kiselinu (razrijedjeni ocat, limunov sok, kiselo vino 
i t. d.), pak mlijeka, ulja, bjelančevine i t. d. Ni u 
tom slučaju ne valja dražiti na bljuvanje. 

Otrovanje sublimatom. 

Sluznica ustiju je sivkastobjelkasta; u ustima je 
tek po kovini; žega i boli u ždrijelu i želucu; blju¬ 
vanje sluzave, često krvave bljuvotine; proljev; kr¬ 
vava mokraća; neuredno disanje, često izostaje. Kao 
protuotrov služi sapunica, bjelančevina, mlijeko, uz 
to dajmo komadiće leda. Treba dražiti na bljuvanje: 
otrovanome zaturaj prst u ždrijelo, ili mu daj piti 

mnogo mlake vode ili sapunice, pa kad ju popije, 
tišti mu rukom na želudac. Kad diše nepravilno i 
izostajući, treba umjetno disanje. Otrovanik sublima¬ 
tom ne smije da pije kiselo piće. 

Otrovanje fosforom (sa fosfornih žigica). 

Boli u želucu; bljuvanje bljuvotine, koja miriši 
po češnjaku i svjetluca se u tami; žedja, proljev, 
sve veća slabost. Nedaj ni mlijeka, ni ulja, ni 
drugu koju masnu tekućinu, jer se u njoj fosfor 
lako topi i po tomu još brže prelazi u krv. Treba 
dražiti na bljuvanje. Otrovanik fosforom treba da 
pije svjetlocrvenu rastopinu kalijevog hipermangana. 

Otrovanje arsenovim spojevima (švein- 
furtsko zelenilo). 

Žega u vratu; bljuvanje često krvave bljuvotine; 
boli u želucu i trbuhu; vodeni i krvavi proljev; gr¬ 
čevi. Treba dražiti na bljuvanje i podavati magneziju, 
sapunicu i t. d. kao kod otrovanja kiselinama. Otro¬ 
vanik ne smije da pije kiselo piće. 

Otrovanje bakrenim spojevima (obična 
mjedenka, Griinspan). 

Kod otrovanja bakrenim spojem osjeća otro¬ 
vanik bakren tek u ustima, povraća modru i zelenu 

bljuvotinu, boli ga u želucu i crijevima; proljev kr¬ 
vavih, kasnije crnih izmetina; grčevi, klenut. Ne daj 
mu ni ulja, ni masti, ni kiselog pića. Podraži na 
bljuvanje i daj mlijeka, bjelančevine, magnezije, leda. 

Otrovanje eterom (petrolejem, benzinom, 
kloroformom). 

Kod otrovanja eterom osjeća otrovanik boli u 
vratu i želucu, lice mu je zažareno, isprva je kao 
pijan, zatim je besvjestan; bljuvanje, proljev; disanje 
je površno; dah mu zaudara po eteru, petroleju itd. 
Podraži na bljuvanje, daj mu mlijeka, bjelančevine, 
crne kave, polijevaj ga hladnom vodom i izvadjaj 
umjetno disanje. 

Otrovanje ciankalijem. 

Kod otrovanja ciankalijem je lice modričasto, oči 
bliješte, zjenice su raširene, koža je hladna i znojna, 
disanje teško i sporo, besvjestica. Dah miriši po 
gorkim mandulama. Podraži na bljuvanje, daj za piće 
kalijev hipermangan rastopljen u vodi do tamnocrvene 
boje, polijevaj ga hladnom vodom i izvadjaj umjetno 
disanje. 

Otrovanje morfijem (opijem). 

Kod otrovanja morfijem osjeća otrovanik glavo¬ 
bolju, šum u ušima, spopada ga omaglica, bljuvanje, 


45 


besvjestica; bilo bije veoma polako; disanje je po¬ 
vršno, nepravilno; zjenice očiju su napadno uske 
(kao glavica od gumbašnice). Podraži na bljuvanje, 
daj mu piti crne kave, ruskog čaja ili kavsku žlicu ta¬ 
nina rastopljenu u po litre vode. Polijevaj ga hladnom 
vodom i izvadjaj umjetno disanje. 

Otrovanje nikotinom (cigarom, duhanom). 

Kod otrovanja nikotinom osjeća otrovanik žegu 
u ždrijelu, glavobolju, draži ga na bljuvanje; koža je 
blijeda i znojna; bljuvanje, omaglica; ruke i noge mu 
drhću. Prva je pomoć jednaka kao kod otrovanja 
morfijem. 

Otrovanje atropinom (belladonna; pa- 
skvica, devesina, vinika, kurjača; Toll- 
kirsche). 

Kod otrovanja atropinom osjeća otrovanik su¬ 
hoću i žegu u ustima, teško guta; koža lica i čitavog 
tijela suha je i crvena (kao kod škrleta); žedja, ve¬ 
lika uzrujanost, buncanje, pače bjesnilo; zjenice 
očiju napadno široke; bilo bije jako i brzo. Prva 
pomoć kao kod otrovanja morfijem, a uz to oblaži 
mu glavu hladnim oblozima i daj klistir s octom. 

Otrovanje gljivama (smrekom, muharom). 

Kod otrovanja gljivama nastaje mučnina, glavo¬ 
bolja, bljuvanje, boli u trbuhu, proljev; lice je blijedo, 
pokrito hladnim znojem; zjenice su očiju raširene; 
bilo bije lagano; omaglica, besvjestica, grčevi. Prva 
je pomoć kao kod otrovanja morfijem. 

Otrovanje otrovnim mesom ili otrovnim 
kobasicama. 

Kod otrovanja otrovom od mesa ili od kobasica 
nastaje suhoća u ustima, žedja, bljuvanje, proljev ili 
rjedje zatvor, glavobolja; očne su zjenice raširene. Uz 
to nastaju smetnje vida (otrovanik vidi dvostruko), 
omaglica, besvjestica. Prva je pomoć kao kod otro¬ 
vanja morfijem. 

Razni zavoji trouglastim rupcem. 

Razni zavoji trouglastim rupcem; na bradi ovojem. 

Razni zavoji trouglastim rupcem; na nosu ovojem. 

Slika 28. 

Razni zavoji trouglastim rupcem. 



Slika 29. 


Kako treba prenašati unesrećenika (ako je pn*lnml|cn 
okrajak slika 17.). 

Kako treba prenašati unesrećenika (ako je prelomljen 
okrajak slika 17.). 
















